# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Ehangu lleoedd hyfforddi i’r gweithlu iechyd proffesiynol yng Nghymru** |
| **DYDDIAD** | **18 Ionawr 2023** |
| **GAN** | **Eluned Morgan, Y Gweinidog Iechyd a Gwasanaethau Cymdeithasol** |
|  |  |

Er gwaethaf yr heriau sy’n ein hwynebu heddiw, rydym yn parhau i fuddsoddi mewn addysg a hyfforddiant i weithwyr gofal iechyd proffesiynol yng Nghymru. Mae galw mawr am wasanaethau’r GIG, ac mae angen parhaus i gynyddu’r niferoedd o weithwyr iechyd hanfodol sy’n cael eu hyfforddi a lefel y cyllid yn 2023/24. Dyna pam y bydd cynnydd yn y cyllid ar gyfer cefnogi addysg a hyfforddiant i weithwyr iechyd proffesiynol yng Nghymru am y nawfed flwyddyn yn olynol.

Bydd £281.98m yn cael ei fuddsoddi yn 2023/24; mae hynny’n cyfateb i gynnydd o 8% o 2022/23 sy’n golygu £1.7m ychwanegol ar gyfer rhaglenni addysg a hyfforddiant i weithwyr gofal iechyd proffesiynol yng Nghymru; £7.14m ychwanegol ar gyfer lleoedd hyfforddiant meddygol, £1.68m ychwanegol i gefnogi niferoedd hyfforddi meddygon teulu craidd, a chynnydd net o £3.41m ar gyfer hyfforddiant mewn fferylliaeth ledled Cymru. Dyma’r lefel uchaf o gyllid erioed ar gyfer cynnal y nifer uchaf erioed o gyfleoedd hyfforddi a ddarperir yng Nghymru.

Mae’n hanfodol sicrhau bod gweithlu’r GIG yn cael ei hyfforddi i safon uchel a’i fod yn meddu ar y sgiliau priodol er mwyn iddo allu darparu gofal cynaliadwy o ansawdd uchel i bobl ledled Cymru, a gwella’r safonau yn ein gwasanaeth iechyd.

Rwy’n teimlo balchder o weld bod hanes y Llywodraeth hon yn adlewyrchu hanes o fuddsoddi mewn addysg a hyfforddiant i gefnogi a chynnal y gweithlu iechyd ar draws Cymru. Mae mwy o bobl yn gweithio yn y GIG nag ar unrhyw adeg yn ei hanes, a nod hyn i gyd yw atal salwch a darparu gofal i bob cymuned yng Nghymru.

Mae Llywodraeth Cymru yn parhau’n ymrwymedig i sicrhau bod gan y GIG y gweithlu y mae ei angen. Bydd y lleoedd hyfforddi ychwanegol hyn yn cynyddu capasiti’r gweithlu er mwyn helpu’r GIG i ymateb i’r heriau a fydd yn ei wynebu yn y dyfodol.

Dros y pum mlynedd diwethaf, mae lleoedd hyfforddi i nyrsys wedi cynyddu 41.3% ac mae nifer y bydwragedd wedi cynyddu 41.8%. Mae tablau sy’n dangos y cynnydd mewn lleoedd hyfforddiant meddygol a gofal iechyd proffesiynol ar gyfer 2023/24 i’w gweld yn *Atodiad A.*

**Atodiad A**

**Cynllun Hyfforddiant a Chomisiynu Addysg GIG Cymru ar gyfer 2023/24**

Mae’r tablau canlynol yn dangos y cynnydd mewn lleoedd hyfforddiant meddygol a gofal iechyd proffesiynol ar gyfer 2023/24.

|  |  |  |  |
| --- | --- | --- | --- |
| **Arbenigedd** | **O** | **I** | **% Cynnydd** |
| Nyrsio Oedolion | 1651 | 1892 | 14.6% |
| Nyrsio Iechyd Meddwl | 410 | 530 | 29.2% |
| Plant | 175 | 192 | 9.7% |
| Bydwreigiaeth | 185 | 190 | 2.7% |
| Deieteg | 66 | 82 | 24.2% |
| Therapi Galwedigaethol | 179 | 197 | 10% |
| Ffisiotherapi | 174 | 180 | 3.4% |
| Doethuriaeth mewn Seicoleg Glinigol | 36 | 40 | 11.1% |
| Parafeddygon | 116 | 120 | 3.4% |
| Ymarferwyr Adrannau Llawdriniaeth | 49 | 62 | 26.5% |
| Rhaglen Hyfforddi Gwyddonwyr | 39 | 53 | 36% |
| Hyfforddiant Arbenigol Uwch | 8 | 10 | 25% |
| Ffisioleg Gardiaidd | 23 | 24 | 4.3% |
| Awdioleg | 11 | 12 | 9% |
| Gwyddoniaeth Anadlol a Chwsg | 8 | 14 | 75% |
| Niwroffisioleg | 3 | 4 | 33% |
| Gwyddorau Bywyd (Gwyddorau Bio-feddygol) | 24 | 26 | 8.3% |
| Peirianneg Glinigol | 6 | 8 | 33% |
| Technegwyr Fferyllfa Cyn-gofrestru | 83 | 100 | 20.5% |
| Technegwyr Fferyllfa | 30 | 50 | 66.7% |
| Gofal Eilaidd/Hyfforddiant Arbenigol | 89 | 92 | 3.4% |
| Hyfforddiant Sylfaenol | 60 | 69 | 15% |
| Cymdeithion Meddygol | 52 | 57 | 9.6% |

|  |  |
| --- | --- |
| **Gofal Brys a Gofal mewn Argyfwng** | |
| Meddygaeth Gofal Dwys | Cynnydd o 3 swydd ar gyfer y Rhaglen Hyfforddiant uwch (y bumed flwyddyn o gynnydd yn olynol) |
| Meddygaeth Frys Uwch | Cynnydd o 4 swydd uwch ar gyfer 2023, 4 swydd ar gyfer 2024, a 2 swydd ar gyfer 2025. Mae angen y cynnydd yn 2024 a 2025 er mwyn sicrhau bod y cyflenwad o staff drwy Feddygaeth Frys ACCS a sefydlwyd yn y cynlluniau blaenorol ar gyfer y gweithlu yn gydnaws â’r rhaglen uwch. |
| Meddygaeth Frys ACCS | Cynnydd o 4 swydd ar gyfer 2023 (2 yn y Gogledd a 2 yn y De) a chynnydd o 2 swydd ar gyfer 2024 (yn y De). |
| Meddygaeth i’r Henoed | Cynnydd o 5 swydd bob blwyddyn am 3 blynedd gan ddechrau yn 2023. Bydd yr argymhellion hyn yn cael eu hadolygu yn flynyddol, a bydd cynnydd os bydd y lefelau recriwtio uchel i’r rhaglen yn cael eu cynnal. |
| Meddygaeth Fewnol | Cynnydd o 12 o swyddi ar gyfer 2023 er mwyn cynnal y cyflenwad o staff a grëwyd ar ôl ehangu yn 2021 a 2022. |
| Sylfaenol | Cynnydd o 39 yn nifer y swyddi Blwyddyn Sylfaenol 1 a chynnydd o 30 yn nifer y swyddi Blwyddyn Sylfaenol 2 ar gyfer mis Awst 2023 fel y disgrifiwyd yn yr Achos Busnes dros Ehangu ar lefel Sylfaenol. |
| **Gofal Canser** | |
| Oncoleg Glinigol | Cynnydd o 4 swydd ychwanegol Hyfforddiant Uwch gan weithredu blwyddyn 3 o’r cynnig i ehangu drwy ychwanegu 4 swydd bob blwyddyn am 5 mlynedd. |
| Oncoleg Feddygol | Cynnydd o 3 swydd Hyfforddiant Uwch ychwanegol gan weithredu blwyddyn 3 y cynnig ar gyfer ehangu drwy ychwanegu 3 swydd bob blwyddyn am 5 mlynedd. |
| Meddygaeth Liniarol | Cynnydd o 2 swydd ychwanegol mewn hyfforddiant Meddygaeth Liniarol ar gyfer mis Awst 2023 fel yr argymhellwyd yn y cynllun 22/23. |
| **Gofal wedi’i Gynllunio** | |
| Llawdriniaeth Gyffredinol | Cynnydd o 7 swydd uwch ar gyfer 2023. |
| Trawma ac Orthopedeg | Cynnydd o 5 swydd yn 2023, ac wedyn cynnydd o 5 swydd arall yn 2024 a 2025 (i’w adolygu, gan ddibynnu ar gapasiti hyfforddi). |
| Anestheteg Uwch | Cynnydd o 6 swydd Anestheteg Uwch. |
| Dermatoleg | Cynnydd o 3 swydd yn 2023 a 3 swydd yn 2024. |
| Rhewmatoleg | Cynnydd o 2 swydd ar gyfer 2023 fel yr argymhellwyd yn y cynllun 22/23. |
| Niwroleg | Cynnydd o 3 swydd ar gyfer 2023. |
| Diabetes ac Endocrinoleg | Cynnydd o 1 swydd yn 2023 a swydd arall yn 2024. |
| **Arbenigeddau Diagnostig ac Atal Salwch / Hyrwyddo Iechyd** | |
| Microbioleg Feddygol / Clefydau Heintus | Cynnydd o 3 swydd Microbioleg Feddygol / Clefydau Heintus gan weithredu blwyddyn 4 o gynllun i gynyddu nifer y swyddi bob blwyddyn am 5 mlynedd. |
| Radioleg Glinigol | Cefnogi’r ehangu a argymhellwyd fel y bo angen er mwyn penodi 20 o hyfforddeion ar gyfer carfan 2023 yn rhaglen y De. |
| Niwroffisioleg Glinigol | Cynnydd o 1 swydd yn 2023 ac wedyn swydd arall yn 2024. |
| Meddygaeth Iechyd y Cyhoedd | Cynnydd o 3 swydd fel yr argymhellwyd yn y cynllun ar gyfer 22/23. |
| Ffarmacoleg Glinigol a Therapiwteg | Cynnydd o 1 swydd yn 2023. |
| **Iechyd Meddwl** | |
| Seiciatreg Plant a’r Glasoed | Dim cynnydd i’r rhaglen uwch ar gyfer 2023 ond monitro’r galw a gweithredu mewn ymateb i hynny.  Treialu 2 swydd arloesol newydd hyfforddiant arbenigol (ST1) ar gyfer 2023. |
| Seiciatreg Henaint | Cynnydd o 2 swydd ar gyfer 2023 a 2 swydd arall ar gyfer 2024 fel yr argymhellwyd yn y cynllun 22/23. |
| Seiciatreg Oedolion Gyffredinol | Cynnydd o 2 swydd yn y Gogledd yn 2023. Bydd cynnydd yn cael ei argymell ar gyfer y De yn y cynllun 24/25 os bydd y swyddi gwag sy’n bodoli eisoes yn cael eu llenwi. |
| Seiciatreg Fforensig | Cynnydd o 1 swydd ar gyfer 2023 er mwyn inni allu creu rhaglen ar gyfer y Gogledd. |
| Seiciatreg Graidd | Cynnydd o 8 swydd yn 2023 ac 8 swydd arall yn 2024 er mwyn cynnal y cyflenwad o staff a grëwyd drwy’r ehangu cychwynnol yn y cynllun 22/23. |